Notum sit omnibus hominibus tam præsentibus quam futuris quod Arduinus, abbas Sancti-Germani Autissiodorensis et Raerius, vicecomes Sancti-Florentini, apud idem castrum Sancti-Florentini convenientes, duas quærelas quas adversum se habebant, hoc modo terminaverunt et auctoritate præsentis scripti firmaverunt. Servientes quidam vicecomitis, apud Villare-Vinosum, in terra Sancti-Germani, juxta videlicet curiam monachorum, furnum fecerant et furnagium accipiebant: unde conquerente supradicto abbate quod de furnagio nihil haberet, communi consensu statutum fuit ut deinceps inter abbatem et vicecomitem furnus communis esset, et monachus de Villari et servientes vicecomitis furnerium ibidem invicem ponerent, et furnagium æqualiter inter se dividerent, et de forifacto furni justitiam communem haberent. Quia vero infantes hominum Sancti-Germani qui se jungunt hominibus vicecomitis, qui sunt de capite Sancti-Petri Trecensis, ejusdem vicecomitis sunt: sciendum est quod infantes filiæ Rodulfi de Parriciaco, quam duxerat in uxorem Dodo, filius Belini præpositi de Villari, qui est de eodem capite, sine ulla requisitione vicecomes Sancto-Germano concessit, salvo jure suo in cæteris de sæpe dicto capite Sancti-Petri Trecensis. Laudavit hoc Ada, vicecomitissa, et Willelmus, filius amborum. Testes sunt, ex parte vicecomitis, quinque in carta notati; et sex, ex parte abbatis, similiter in carta notati.